次韻許節推喜雨  其二
作者：陳造
朝代：宋

paragraphs: 舊雨新雨不後期，豐年當復歌周詩。
手調玉燭屬廊廟，歸功假手敢固辭。
婦子赴工聽曉鼓，山歌和應揮汗雨。
麥黄蠶老十分熟，坐衙日日聞此語。
偕君薄宦羣山中，與我憂喜大抵同。
畏壘謬詫庚桑楚，醉鄉盍訪王無功。
向來小旱煩憂恤，喜雨新來慰衰疾。
焉得妙思作彊對，如塤如箎呂應律。
行藏老矣不問天，一飽肯受兒輩憐。
爐熏頻炷窗頻托，公餘還我文字樂。